ai4bharat/Pralekha huggingface dataset:
मत्स्योत्पादन, पशुविकास आणि दुग्धविकास मंत्रालय
जागतिक दुग्ध दिनानिमित्त केंद्रीय मत्स्योत्पादन, पशुविकास आणि दुग्धविकास मंत्री गिरीराज सिंग यांच्या अध्यक्षतेखाली आभासी कार्यक्रमाचे आयोजन
दुग्धविकास क्षेत्रासाठी ‘गोपाल रत्न’ या राष्ट्रीय पारितोषिकाची केंद्रीय मंत्र्यांकडून घोषणा
दुग्धविकास क्षेत्र देशातील 8 कोटींहून अधिक पशुपालक शेतकऱ्यांचा उपजीविकेचा स्त्रोत – केंद्रीय मंत्री गिरीराज सिंह
नवी दिल्ली, 1 जून 2021
जागतिक दुग्ध दिनानिमित्त आज केंद्रीय मत्स्योत्पादन, पशुविकास आणि दुग्धविकास मंत्री गिरीराज सिंह यांच्या अध्यक्षतेखाली एक आभासी कार्यक्रम आयोजित करण्यात आला. दर वर्षी जून महिन्याचा पहिला दिवस जागतिक दुग्ध दिन म्हणून साजरा केला जातो.
या कार्यक्रमादरम्यान, केंद्रीय मंत्र्यांनी गुरेपालन आणि दुग्धालय क्षेत्रातील उत्तम कार्यासाठी ‘गोपाल रत्न’ या राष्ट्रीय पातळीवरील पुरस्कारांची सुरुवात करत असल्याची घोषणा केली. हे पुरस्कार तीन विविध श्रेणींसाठी दिले जातील सर्वोत्कृष्ट गुरे पालक शेतकरी,  सर्वोत्कृष्ट कृत्रिम रेतन तंत्रज्ञ  आणि  सर्वोत्कृष्ट सहकारी दुग्धव्यवसाय संस्था किंवा दूध उत्पादक कंपनी किंवा अन्न उत्पादक संघटना. या पारितोषिकासाठी पात्र शेतकरी, सहकारी दुग्ध व्यवसाय संस्था तसेच AI तंत्रज्ञ ऑनलाईन अर्ज सदर करू शकतात आणि यासंबंधित पोर्टल 15 जुलै 2021 पर्यंत अर्ज स्वीकारण्यासाठी खुले असेल अशी माहिती त्यांनी दिली. पारितोषिक प्राप्त व्यक्ती आणि संस्थांची नावे 31 ऑक्टोबर 2021 रोजी जाहीर केली जातील.
ई-गोपाल अॅपचे उमंग मंचाशी एकत्रीकरण करत असल्याची घोषणा देखील त्यांनी केली, या मुळे उमंग मंचाच्या 3 कोटी 10 लाख वापरकर्त्यांना ई-गोपाल अॅप वापरता येऊ शकेल. ई-गोपाल अॅप  हे शेतकऱ्यांना थेट वापरता येईल असे व्यापक प्रजाती सुधारणा विपणन तसेच माहिती केंद्र असून 10 सप्टेंबर 2020 रोजी माननीय पंतप्रधानांच्या हस्ते त्याचे उद्घाटन झाले होते.
आजच्या कार्यक्रमात बोलताना केंद्रीय मंत्री म्हणाले की, जागतिक पातळीवर दूध उत्पादन करणाऱ्या सर्व देशांमध्ये भारत अग्रणी आहे. वर्ष 2019-20 मध्ये देशात 198.4 दशलक्ष टनांहून अधिक दुधाचे उत्पादन झाले. वर्ष 2018-19 मध्ये दूध व्यवसायामध्ये तत्कालीन मूल्यानुसार 7.72 लाख कोटी रुपयांची उलाढाल झाली, जी त्या वर्षीच्या गहू आणि तांदूळ यांच्या एकत्रित उलाढालीहून अधिक होती.
गेल्या सहा वर्षांच्या काळात, देशातील दूध उत्पादनात दर वर्षी सरासरी 6.3% ची वाढ झाली आहे तर या काळात जागतिक पातळीवरील दूध उत्पादन दर वर्षी फक्त 1.5% ने वाढत आहे, याचा देखील त्यांनी उल्लेख केला. ते पुढे म्हणाले की, आपल्या देशातील दूध उत्पादन क्षेत्र 8 कोटींहून अधिक दूध उत्पादक शेतकऱ्यांना उपजीविकेचे साधन पुरविते आणि यापैकी बहुतांश मुख्यतः छोटे आणि दुर्लक्षित, भूमिहीन मजूर आहेत. सुमारे 2 कोटींहून अधिक दूध उत्पादक शेतकरी सहकारी दूध उत्पादक संस्थांच्या माध्यमातून एकत्र आले आहेत आणि 1लाख 94 हजार सहकारी दूध उत्पादक संस्था दूध उत्पादन करणाऱ्या गावांमधून दूध संकलन करीत आहेत.
आजच्या आभासी कार्यक्रमात, केंद्रीय मत्स्योत्पादन, पशुविकास आणि दुग्धविकास राज्य मंत्री डॉ.संजीव कुमार बलियान आणि प्रताप चंद्र सारंगी यांचीदेखील भाषणे झाली. या कार्यक्रमाला, अनेक शेतकरी, दूध फेडरेशनचे सदस्य, सहकारी दूध उत्पादक संस्थांचे प्रतिनिधी, विद्वान संशोधक, प्रशासक इत्यादी आभासी पद्धतीने उपस्थित राहिले.S.Tupe/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 189
संरक्षण मंत्रालय
गोवा सागरी परिसंवाद -2021
गोवा सागरी परिसंवाद - 2021 या भारतीय नौदलाच्या तिसऱ्या परिषदेचे 07 ते 09 नोव्हेंबर 2021 या कालावधीत नौदल युद्धअभ्यास महाविद्यालय, गोवा येथे आयोजन करण्यात आले आहे. गोवा सागरी परिसंवादाच्या या वर्षीची संकल्पना “सागरी सुरक्षा आणि भविष्यातील अपारंपारिक आव्हाने : हिंद महासागर क्षेत्र नौदलाच्या सक्रिय भूमिकेसाठी एक अभ्यास” ही आहे. सागरी क्षेत्रात ‘दैनंदिन शांतता राखण्यासाठी आव्हानांवर मात करण्याची’ गरज लक्षात घेऊन ही तयार करण्यात आली आहे. जीएमसी-21 मध्ये, बांग्लादेश, कोमोरोस, इंडोनेशिया, मादागास्कर, मलेशिया, मालदीव, मॉरिशस, म्यानमार, सेशल्स, सिंगापूर, श्रीलंका आणि थायलंड यासह हिंद महासागराच्या तटीय प्रदेशातील 12 नौदल प्रमुख/सागरी दल प्रमुखांची बैठक आयोजित करण्यात आली आहे.
व्हाईस अॅडमिरल ए के चावला, फ्लॅग ऑफिसर कमांडिंग-इन-चीफ, दक्षिण नौदल मुख्यालय यांनी स्वागतपर भाषणात सागरी क्षेत्राचे महत्त्व आणि हिंद महासागर क्षेत्रात सुरक्षितता, निर्भयता आणि सर्वसमावेशक वाढ सुनिश्चित करण्यासाठी भारतीय नौदलाची वचनबद्धता अधोरेखित केली. भारताचे माननीय पंतप्रधान नरेंद्र मोदी यांनी व्यक्त केलेल्या 'सागर'  या सागरी दृष्टीकोनाची त्यांनी उपस्थित सर्वांना आठवण करून दिली. गोवा सागरी परिसंवादा दरम्यान होणाऱ्या चर्चेमुळे सागरी क्षेत्रातील उदयोन्मुख अपारंपरिक धोक्यांची सामायिक समज वाढण्यास आणि 'सामायिक दृष्टीकोन' विकसित होण्यास मदत होईल असा विश्वास अॅडमिरल यांनी व्यक्त केला.
परिसंवादाला संबोधित करताना, संरक्षण सचिव अजय कुमार यांनी गोवा सागरी परिसंवाद  हा हिंद महासागर क्षेत्रामध्ये  भारताच्या रचनात्मक सहभागाचे प्रतीक असल्याचे सांगितले. संरक्षण सचिवांनी नमूद केले की सागरी सुरक्षा आणि आर्थिक समृद्धी अनादी काळापासून परस्परसंबंधित आणि एकमेकांवर अवलंबून आहेत. संरक्षण सचिवांनी द्विपक्षीय आणि IONS, IORA, बिमस्टेक, कोलंबो सुरक्षा परिसंवाद आणि इतर संरचनांच्या आराखड्यांतर्गत या प्रदेशातील राष्ट्रांपर्यंत पोहोचण्याच्या दिशेने भारताच्या सहभागावर आणि सातत्यपूर्ण प्रयत्नांवर प्रकाश टाकला.
परराष्ट्र सचिव श्री हर्षवर्धन श्रृंगला, यांनी बीजभाषण केले ज्यात त्यांनी SAGAR विषयी भारताचा दृष्टिकोन आणि सागरी सुरक्षेच्या भूमिकेवर प्रकाश टाकला. सागरी वाहतूक आणि लॉजिस्टिक हे नील अर्थव्यवस्थेचे प्रमुख घटक असून ते विशेषतः हिंद महासागर क्षेत्रातील देशांसाठी महत्त्वाचे असल्याचा पुनरुच्चार त्यांनी केला.
गृह मंत्रालय
सुभाषचंद्र बोस आपत्ती व्यवस्थापन पुरस्कार-2023
नवी दिल्ली, 23 जानेवारी 2023
2023 या वर्षासाठी आपत्ती व्यवस्थापनातील उत्कृष्ट कार्यासाठी सुभाष चंद्र बोस आपत्ती व्यवस्थापन पुरस्कारासाठी संस्थात्मक श्रेणीतून ओडिशा राज्य आपत्ती व्यवस्थापन प्राधिकरण आणि लुंगलेई अग्निशमन केंद्र, मिझोराम, यांची निवड झाली आहे.
पंतप्रधान नरेंद्र मोदी यांच्या नेतृत्वाखाली भारत सरकारने आपत्ती व्यवस्थापन क्षेत्रात भारतातील व्यक्ती आणि संस्थांनी केलेल्या अमूल्य योगदानाची आणि निःस्वार्थ सेवेची दखल घेण्यासाठी आणि त्यांचा सन्मान करण्यासाठी "सुभाष चंद्र बोस आपत्ती व्यवस्थापन पुरस्कार" हा वार्षिक पुरस्कार सुरू केला आहे. दरवर्षी नेताजी सुभाषचंद्र बोस यांच्या जयंतीला म्हणजेच 23 जानेवारीला हा पुरस्कार जाहीर केला जातो. संस्थेसाठी 51 लाख रुपये रोख आणि प्रमाणपत्र तर व्यक्तीसाठी 5 लाख रुपये रोख आणि प्रमाणपत्र असे या पुरस्काराचे स्वरूप आहे. केंद्रीय गृहमंत्री आणि सहकार मंत्री अमित शहा यांच्या मार्गदर्शनाखाली देशाने आपत्ती व्यवस्थापन पद्धती, सज्जता, आपत्तीशमन आणि प्रतिसाद यंत्रणेत लक्षणीय सुधारणा केली आहे ज्यामुळे नैसर्गिक आपत्तींदरम्यान होणार्या जीवितहानीमध्ये लक्षणीय घट झाली आहे.N.Chitale/G.Deoda/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
आरोग्य आणि कुटुंब कल्याण मंत्रालय
लस वाहतुकीसाठी आयसीएमआरच्या ड्रोन आधारित मॉडेल आय-ड्रोन चा केंद्रीय आरोग्य मंत्री मनसुख मांडवीय यांच्या हस्ते प्रारंभ
कोविड-19 प्रतिबंधक लस वाहतुकीसाठी मेक इन इंडिया ड्रोनचा दक्षिण आशियात प्रथमच वापर
जीव रक्षक औषधे पोहोचवण्यात आणि वैद्यकीय तातडीच्या प्रसंगी तसेच दुर्गम भागात रक्त नमुने संकलित करण्यासाठी ड्रोनचा वापर शक्य : मनसुख मांडवीय
नवी दिल्ली, 4 ऑक्टोबर 2021
देशातल्या अंतिम नागरिकासाठी आरोग्य सुविधा शक्य करण्याच्या सरकारच्या कटिबद्धतेची प्रचीती देत केंद्रीय आरोग्य आणि कुटुंब कल्याण मंत्री मनसुख मांडवीय यांनी आज आयसीएमआर अर्थात भारतीय वैद्यक संशोधन परिषदेच्या ड्रोन रिस्पॉन्स अॅन्ड आउटरिच चा ईशान्येमध्ये प्रारंभ केला. जीव रक्षक लस प्रत्येकापर्यंत पोहोचेल याची सुनिश्चिती या मॉडेलद्वारे होणार आहे.
पंतप्रधान नरेंद्र मोदी यांच्या द्रष्ट्या नेतृत्वाखाली देश वेगाने प्रगती करत आहे.आजचा दिवस ऐतिहासिक असून तंत्रज्ञानाने जीवन कसे सुलभ होत आहे आणि सामाजिक परिवर्तन कसे घडवत आहे याची साक्ष देत असल्याचे त्यांनी सांगितले. मेक इन इंडिया अर्थात भारतात निर्मिती झालेल्या ड्रोनचा, दक्षिण आशियात प्रथमच कोविड-19 प्रतिबंधक लसीच्या वाहतुकीसाठी झाला. मणिपूरमधल्या कारांग मधल्या बिश्नुपूर जिल्हा रुग्णालय ते लोकतक तलाव हे 15 किमी हवाई अंतर 12-15 मिनिटात पार झाले आहे. या ठिकाणामधले रस्ता मार्गे अंतर 26 किमी आहे. आज 10 लाभार्थ्यांना पहिली मात्रा आणि 8 लाभार्थ्यांना दुसरी मात्रा देण्यात येणार आहे.
भारत हा भौगोलिक विविधतेने नटलेला देश असून जीव रक्षक औषधे पोहोचवण्यासाठी, रक्त नमुने संकलित करण्यासाठी आपण ड्रोनचा वापर करू शकतो असे ते म्हणाले. तातडीच्या प्रसंगी या तंत्रज्ञानाचा वापर करता येऊ शकेल.आरोग्य क्षेत्रात विशेषतः दुर्गम भागात आरोग्य सुविधा पोहोचवण्याचे आव्हान पार करण्यामध्ये हे तंत्रज्ञान महत्वाची भूमिका बजावेल असे मांडवीय यांनी सांगितले.
राज्ये आणि केंद्रशासित प्रदेशांमध्ये प्रभावी आणि सुरक्षित लस व्यवस्थापन असूनही भारताच्या दुर्गम भागात लस पोहोचवणे आव्हानात्मक ठरत होते. या आव्हानावर मात करण्यासाठी या आय ड्रोनची रचना करण्यात आली आहे. सध्या मणिपूर, नागालॅन्ड आणि अंदमान निकोबार साठी या ड्रोन आधारित प्रकल्पाला मान्यता देण्यात आली आहे.
लस सुरक्षित नेण्यासाठी ड्रोनच्या क्षमतेची चाचणी करण्यासाठी आयसीएमआरने, कानपूर इथल्या भारतीय तंत्रज्ञान संस्थेच्या सहकार्याने प्रारंभिक अभ्यास केला आहे.
कार्यक्रमाचे वेबकास्ट इथे आहे :M.Chopade/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 198
माहिती आणि प्रसारण मंत्रालय
कुठल्याही सृजनशील व्यवसायात तुमचा स्वत:चा आवाज शोधणं अत्यंत महत्वाचे : प्रसून जोशी
इफ्फी 2018 मध्ये ‘गीतामागच्या कल्पनाशक्तीचा उलगडा’ मध्ये प्रसून जोशी यांचा मास्टरक्लास
नवी दिल्ली, 21 नोव्हेंबर 2018
इफ्फी 2018 च्या दुसऱ्या दिवशी आज चित्रपटसृष्टीतल्या अनेक घडामोडींची रेलचेल होती. सर्वात महत्वाचा सोहळा म्हणजे पणजीतल्या कला अकादमीत महात्मा गांधी यांच्या जीवनकार्यावर आयोजित प्रदर्शनाचे केंद्रीय माहिती आणि प्रसारण राज्यमंत्री राज्यवर्धन राठोड यांच्या हस्ते उद्घाटन ! चित्रपट निर्माते सुभाष घई आणि पूनम धिल्लन यावेळी उपस्थित होते.
मनोरंजन आणि प्रबोधनासोबत चित्रपटसृष्टीकडे मी एक व्यवसाय म्हणूनही बघतो. या महोत्सवानिमित्त महात्मा गांधी यांना या प्रदर्शनातून आम्ही आगळी-वेगळी श्रद्धांजली वाहत आहोत असे राज्यवर्धन राठोड यावेळी म्हणाले.
यानंतर ‘स्टेट फोकस’विभागाचे उद्घाटन झाले. यावेळी बोलतांना माहिती आणि प्रसारण सचिव अमित खरे म्हणाले की, यंदा पहिल्यांदाच आम्ही राज्याला विशेष चित्रपटाचा दर्जा देणारा विभाग सुरु केला आहे. पहिल्या वर्षीचा मान झारखंडला मिळाला आहे. झारखंडमधल्या चित्रपट निर्मात्यांना या माध्यमातून प्रोत्साहन देण्याचा आमचा प्रयत्न आहे असे अमित खरे म्हणाले. हा उपक्रम यापुढेही सुरु राहील असे त्यांनी सांगितले.
यावर्षी इस्रायलला विशेष देश म्हणून स्थान देण्यात आले आहे. यानिमित्त इस्रायलमधून आलेल्या कलावंतांच्या चमूचे रेड कार्पेटवर स्वागत करण्यात आले. गायक अरिजीत सिंगचा दिग्दर्शक म्हणून पहिलाच चित्रपट ‘सा’ या महोत्सवात दाखवला जाणार आहे. यानिमित्त त्यानेही रेड कार्पेटवरुन आगमन केले.
गीतकार,कवी आणि केंद्रीय चित्रपट प्रमाणपत्र मंडळाचे अध्यक्ष प्रसून जोशी यांनी इफ्फीमध्ये उपस्थिती लावली आहे. यावेळी प्रसून जोशी यांनी मास्टरक्लासमध्ये विद्यार्थ्यांसोबत गीते, चित्रपट निर्मिती याविषयी मार्गदर्शन केले. कवी म्हणून त्यांनी झालेली जडण-घडण आणि त्यातून निर्माण होणारी सृजनशीलता याविषयी जोशी यांनी संवाद साधला. सध्या युवक अस्वस्थ आहे. हे अस्वस्थपण आपल्या विकासासाठी चांगले लक्षण आहे असे सांगत कायम स्वत:ला शोधण्याचा प्रयत्न करा. आपला आतला आवाज ओळखा असे प्रसून जोशी म्हणाले. विद्यार्थ्यांच्या विविध प्रश्नांनाही त्यांनी उत्तरे दिली.
स्वीडीश दिग्दर्शक इगमर बर्गमन यांच्या जन्मशताब्दीनिमित्त त्यांना इफ्फीमध्ये विशेष श्रद्धांजली वाहिली जात आहे. त्यांच्या सात चित्रपटांचे प्रदर्शन इफ्फीमध्ये केले जाणार आहे. तसेच बर्गमन यांच्या अजरामर कलाकृतींवर इफ्फीमध्ये विशेष चर्चासत्रही आयोजित करण्यात आले होते. या चर्चासत्रानंतर बर्गमन यांचा ‘वाईल्ड स्ट्रॉबेरीज्’ हा चित्रपट दाखवण्यात आला.
B.Gokhale/R.Aghor/P.Malandkar
(Visitor Counter : 51
अर्थ मंत्रालय
एलआयसी गोवा विभागाने पहिल्या वर्षाच्या प्रीमियममध्ये पहिला क्रमांक पटकावला
गोवा, 4 नोव्हेंबर 2020
भारतीय आयुर्विमा महामंडळ , गोवा विभागाने पहिल्या वर्षाच्या हप्त्याच्या  उत्पन्नामध्ये 60.28% ची सकारात्मक वाढ नोंदवली आहे. आणि 31 ऑक्टोबर 2020 रोजी एलआयसीच्या देशभरातील सर्व 112 विभागांमध्ये पहिला क्रमांक तर सिंगल प्रीमियम वाढीच्या दरात दुसरा क्रमांक पटकावला आहे.
एलआयसीवर विश्वास दाखवल्याबद्दल आणि महामारीच्या कालावधीतही एलआयसी महामंडळाला आर्थिक पाठबळ दिल्याबद्दल गोव्यातील सर्व विमाधारकांचे आम्ही अभिनंदन करतो. नागरिकांनी इतर बचतींपेक्षा विम्याला प्राधान्य दिले आणि परताव्याची हमी देणाऱ्या पेन्शन योजना, आरोग्य विमा, युलिप आणि इतर पारंपारिक योजनांमध्ये अधिक रस दाखवला.
जनतेमध्ये विमा जागरूकतेला चालना देण्यासाठी एलआयसीच्या पश्चिम विभागाचे प्रमुख विकास राव यांनी कुटुंबाच्या गरजेनुसार कुटुंबातील सदस्यांना विमा छत्र पुरवण्यासाठी आणि त्या कुटुंबाला सन्मानाने बीमा परिवार म्हणून घोषित करण्यासाठी हमारा परिवार, एलआयसी बीमा परिवार हे अभियान सुरू केले. या कल्पनेला चांगला प्रतिसाद मिळाला असून आम्ही आमच्या वितरण वाहिन्यांद्वारे सर्व कुटुंबांपर्यंत पोहोचणार आहोत. या मोहिमेमुळे मिशन वन मिलियन  यशस्वी होईल आणि आम्ही या दिवाळीत दहा लाख घरांमध्ये आयुर्विम्याचा दिवा पेटवू.
आगामी दिवाळी सणाच्या निमित्ताने गोव्यातील नागरिकांना शुभेच्छा देताना आम्ही प्रत्येक कुटुंब एलआयसी बीमा परिवार बनेल अशी अपेक्षा करतो.
व्यवसायातील विक्रमी वाढीत उल्लेखनीय योगदान दिल्याबद्दल गोवा विभागाचे सर्व विकास अधिकारी, सीएलआयए, एजंट्स, आमचे इन्शुरन्स चॅनेल पार्टनर, अधिकारी व कर्मचारी सदस्य यांचे आम्ही अभिनंदन करतो.
M.Chopade/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 87
ग्राहक व्यवहार, अन्न आणि सार्वजनिक पुरवठा मंत्रालय
खरीप विपणन हंगाम 2020-21 मध्ये किमान हमीभावानुसार धान्यखरेदी
हमीभावानुसार 47010.10 कोटी रुपयांची धानखरेदी; सुमारे 21.09 लाख शेतकऱ्यांना लाभ
नवी दिल्ली, 8 नोव्हेंबर 2020
वर्ष 2020-21 च्या खरीप हंगामात केंद्र सरकारने सध्याच्या किमान हमीभावानुसार धान्यखरेदी सुरु ठेवली आहे.
खरीप 2020-21 वर्षात धान खरेदी अत्यंत सुविहितपणे सुरु असून, पंजाब, हरियाणा, उत्तरप्रदेश यांसह 11 राज्यांतून 248.99 लाख मेट्रिक टन धानखरेदी झाली आहे. या एकूण खरेदीपैकी एकट्या पंजाब राज्यातून 175.24 लाख मेट्रिक टन म्हणजे सुमारे 70.37 टक्के धानखरेदी झाली आहे.
खरीपात सरकारने आतापर्यंत 47010.10 कोटी रुपयांची खरेदी हमीभाभावानुसार केली असून त्याचा लाभ 21.09 शेतकऱ्यांना मिळाला आहे.
राज्यांकडून आलेल्या प्रस्तावांनुसार, या हंगामात, केंद्र सरकारने महाराष्ट्रासह दहा राज्यांना 45.10 लाख मेट्रिक टन डाळी आणि तेलबियांची हमीभावाने खरेदी करण्यासाठी परवानगी दिली आहे. इतर राज्यांकडून असे प्रस्ताव आल्यानंतर त्यांनाही त्याची परवानगी दिली जाईल. 1.23 लाख मेट्रिक टन खोबऱ्याची खरेदी करण्यासाठी परवानगी दिली आहे.
7 नोव्हेंबर 2020 पर्यंत, केंद्र सरकारने आपल्या नोडल संस्थेच्या माध्यमातून, 31988.25 लाख मेट्रिक टन मूग, उडीद, भुईमुगाच्या शेंगा आणि सोयाबीनची खरेदी हमीभावानुसार केली आहे. 171.60 कोटी रुपयांच्या या खरेदीचा लाभ महाराष्ट्र, गुजरात, हरियाणा आणि राजस्थान मधील 18949 शेतकऱ्यांना झाला आहे. गेल्यावर्षीच्या तुलनेत यंदा डाळी आणि तेलबियांच्या खरेदीत 72.64% ची वाढ झाली आहे. गेल्या वेळच्या खरेदीच्या प्रमाणात यंदा डाळी आणि तेलबियांच्या खरेदीत 81.89% ची वाढ आहे.
खोबऱ्याच्या हमीभावानुसार खरेदीतही यंदा वाढ झाली असून त्याचा लाभ 3961 शेतकऱ्यांना मिळाला आहे.
महाराष्ट्र, गुजरात, पंजाब, हरियाणा, राजस्थान, मध्यप्रदेश, तेलंगण या राज्यात, कापसाच्या गासड्याची खरेदी सुरु आहे. 7 नोव्हेंबर 2020 पर्यंत 2952.51कोटी रुपयांच्या 1022074 कापूस गासड्यांची खरेदी झाली, ज्याचा लाभ 198060 शेतकऱ्यांना मिळाला.S.Thakur/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 70
पंतप्रधान कार्यालय
निवार चक्रीवादळासंदर्भातील परिस्थितीबाबत पंतप्रधानांनी तामिळनाडू आणि पुडुचेरीच्या मुख्यमंत्र्यांशी केली चर्चा
नवी दिल्ली, 24 नोव्हेंबर 2020
निवार चक्रीवादळासंदर्भात तिथल्या परिस्थितीबाबत पंतप्रधान नरेंद्र मोदी यांनी तामिळनाडूचे मुख्यमंत्री एदाप्पदी के. पलानीस्वामी आणि पुडुचेरीचे मुख्यमंत्री व्ही. नारायणस्वामी यांच्याशी चर्चा केली.
"निवार चक्रीवादळासंदर्भात तिथल्या परिस्थितीबाबत तामिळनाडूचे मुख्यमंत्री एदाप्पदी के. पलानीस्वामी आणि पुडुचेरीचे मुख्यमंत्री व्ही. नारायणस्वामी यांच्याशी चर्चा केली. केंद्राकडून सर्वतोपरी सहकार्य करण्याचे आश्वासन दिले आहे. मी या भागात राहणाऱ्या लोकांच्या सुरक्षिततेसाठी प्रार्थना करतो", असे पंतप्रधानांनी ट्विटमध्ये म्हटले आहे.U.Ujgare/S.Tupe/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
सहकार मंत्रालय
गुजरातमध्ये सुरत येथे केंद्रीय गृह आणि सहकार मंत्री अमित शहा यांच्या हस्ते सुमुल डेअरीच्या विविध योजनांचे उद्घाटन आणि पायाभरणी
नवी दिल्ली, 13 मार्च 2022
केंद्रीय गृह आणि सहकार मंत्री अमित शहा यांनी आज गुजरातमध्ये सुरत येथे सुमुल डेअरीच्या विविध योजनांचे उद्घाटन आणि पायाभरणी केली. यावेळी केंद्रीय मंत्री दर्शना जरदोश आणि गुजरातचे मुख्यमंत्री भूपेंद्र पटेल यांच्यासह अनेक मान्यवर उपस्थित होते.
आज दक्षिण गुजरातच्या तापी जिल्ह्यात ऐतिहासिक सहकार परिषदेचे आयोजन करण्यात आले आहे, या परिषदेला असलेली लोकांची मोठ्या संख्येने उपस्थिती आणि उत्साह गुजरातमध्ये सहकाराची बांधणी किती बळकट आहे याचा दाखला देणारी आहे, असे केंद्रीय गृह आणि सहकार मंत्र्यांनी यावेळी केलेल्या भाषणात सांगितले.
देशाच्या स्वातंत्र्याच्या अमृत महोत्सवाचे हे वर्ष आहे. स्वातंत्र्याच्या अमृत महोत्सवाचे हे वर्ष ,संकल्प करण्याचे वर्ष म्हणून साजरे करण्याचे आवाहन पंतप्रधानांनी 130 कोटी जनतेला केले आहे.स्वातंत्र्याच्या 100 व्या वर्षात सर्व सहकारी संस्थांमधील कामगारांसाठी सहकारी चळवळ बळकट करून या चळवळीला जगातील सर्वात मजबूत सहकारी चळवळ बनवण्याचे आमचे उद्दिष्ट आहे, असे अमित शहा म्हणाले.
71 वर्षांपूर्वी 200 लिटर पासून सुरु झालेला सुमुलचा प्रवास आज 20 लाख लिटरपर्यंत पोहोचला आहे ज्यामध्ये दूध उत्पादक आदिवासी स्त्री-पुरुषांचे मोठे योगदान आहे. आदिवासी महिलांचे अथक परिश्रम आणि समर्पणामुळे आज दररोज 7 कोटीं रुपयांच्या दुधाची विक्री होते आणि हे 7 कोटी रुपये 2.5 लाख सभासदांच्या बँक खात्यात थेट हस्तांतरित होतील अशी व्यवस्था करण्यात आली आहे, असे केंद्रीय सहकार मंत्र्यांनी सांगितले.
गुजरातच्या जनतेने सहकारामधील चमत्कार पाहिला आहे.सरदार पटेल, त्रिभुवन भाई, भाई काका, वैकुंठभाई मेहता यांनी गुजरातमध्ये सहकार चळवळीचा मजबूत पाया रचला आणि आज अमूल उद्योग त्या पायावर उभा आहे.53,000 कोटी रुपयांच्या उलाढालीसह अमूल ब्रँड जागतिक ब्रँड बनला आहे. हे सहकार चळवळीचे सामर्थ्य दर्शवते, असे सहकारमंत्री म्हणाले.
सहकार मंत्री म्हणाले की, नैसर्गिक शेती हे आपले ध्येय असायला हवे असे मी नक्कीच म्हणेन. नैसर्गिक शेतीत करणाऱ्या शेतकऱ्यांचे उत्पन्न वाढवण्याची जबाबदारी सहकार मंत्रालयाची आणि मोदी यांच्या नेतृत्वाखालील केंद्र सरकार आणि गुजरात सरकारचीही आहे.सेंद्रिय शेतीच्या उत्पादनाला चांगला भाव मिळावा यासाठी अमूलच्या पुढाकाराने यंत्रणा सुरू करण्यात आली आहे. उत्पादनाची विश्वासार्हता, वैज्ञानिक चाचणी, गुणवत्ता, प्रमाणीकरण आणि यासाठी अमूलने पुढाकार घेतला आहे. ही रचना वर्षभरात तयार केली जाईल आणि त्याद्वारे नैसर्गिक शेती करणाऱ्या शेतकऱ्यांना त्यांच्या उत्पादनांना चांगला भाव मिळेल हे सुनिश्चित केले जाईल.
S.Kane/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 146
अल्पसंख्यांक मंत्रालय
ख्वाजा मोईनुद्दीन चिश्ती यांच्या 810व्या उरुसानिमित्त पंतप्रधान नरेंद्र मोदी यांच्या वतीने केंद्रीय अल्पसंख्याक व्यवहारमंत्री मुख्तार अब्बास नक्वी यांच्याकडून राजस्थानमधील अजमेर शरीफ दर्ग्यावर ‘चादर’अर्पण
नवी दिल्ली, 6 फेब्रुवारी 2022
ख्वाजा मोईनुद्दीन चिश्ती यांच्या 810व्या उरुसानिमित्त पंतप्रधान नरेंद्र मोदी यांच्या वतीने केंद्रीय अल्पसंख्याक व्यवहारमंत्री मुख्तार अब्बास नक्वी यांनी आज राजस्थानमधील अजमेर शरीफ दर्ग्यावर ‘चादर’ अर्पण केली. यावेळी त्यांनी पंतप्रधान नरेंद्र मोदी यांनी दिलेला संदेश वाचून दाखवला. पंतप्रधानांनी आपल्या संदेशामध्ये ख्वाजा मोईनुद्दीन चिश्ती यांच्या भारतातील आणि परदेशातील अनुयायांना या वार्षिक उरुसाच्या शुभेच्छा दिल्या आहेत.
ख्वाजा मोईनुद्दीन चिश्ती यांच्या जगभरातील अनुयायांचे 810व्या उरुसाच्या निमित्ताने स्वागत आणि शुभेच्छा. अजमेर शरीफ येथे “चादर” अर्पण करून मी जगभरात मानवतेचा संदेश पोहोचवणाऱ्या महान सुफी संतांना अभिवादन करत आहे. विविधतेमधून एकता ही भारताची ओळख आहे. विविध पंथ, समुदाय यांचे सौहार्दपूर्ण सहअस्तित्व आणि विचारधारा हे आपल्या देशाचे सामर्थ्य आहे, असे पंतप्रधानांनी आपल्या संदेशात म्हटले आहे.
“महान संत-महात्मे, पीर, फकीर यांनी विविध कालखंडात देशाची सामाजिक सांस्कृतिक वीण बळकट करण्यामध्ये मोलाची भूमिका बजावली आहे. या वैभवशाली परंपरेत प्रेम आणि एकात्मतेचा संदेश देणाऱ्या ख्वाजा मोईनुद्दीन चिश्ती यांचे नाव अतिशय आदराने आणि श्रद्धेने घेतले जाते, असे पंतप्रधानांनी सांगितले आहे.
आपल्या संदेशात पंतप्रधान पुढे म्हणतात की गरीब नवाझ यांचे तत्वज्ञान आणि सिद्धांत यापुढील पिढ्यांना देखील प्रेरणा देत राहतील. एकात्मता आणि बंधुभावाचे प्रतीक असलेला उरुस भाविकांमधील श्रद्धाभाव अधिक बळकट करेल. याच भावनेने मी अजमेर शरीफ येथील ख्वाजा मोईनुद्दीन चिश्ती यांच्या वार्षिक उरुसाच्या निमित्ताने देशाची समृद्धी आणि आनंद याकरिता कामना करतो.”
पंतप्रधान नरेंद्र मोदी यांनी अर्पण केलेल्या ‘चादरी’चे समाजातील सर्व स्तरातील लोकांनी स्वागत केले आहे.
पंतप्रधान नरेंद्र मोदी यांचे तंत्त्वज्ञान, दूरदृष्टी आणि सूफी संतांची संस्कृती आणि समावेशक सक्षमीकरणाबाबतची त्यांची वचनबद्धता हा भारताला “विश्वगुरू” बनवण्याचा प्रभावी मंत्र आहे, असे नक्वी यांनी यावेळी सांगितले.
N.Chitale/S.Patil/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 179
वाणिज्य आणि उदयोग मंत्रालय
दिल्ली-मुंबई औद्योगिक कॉरिडॉरच्या विकासाची प्रगती
नवी दिल्ली, 25 जुलै 2018
दिल्ली-मुंबई औद्योगिक कॉरिडॉर क्षेत्र विकसित करण्यासाठीचा आराखडा तयार करण्यात आला असून गुंतवणुकीसाठी 24 औद्योगिक क्षेत्रे आणि ठिकाणे निर्धारित करण्यात आली आहेत. या प्रकल्पाच्या पहिल्या टप्यात एकूण 8 विभागांमधील क्षेत्रे विकसित केली जाणार आहेत.
महाराष्ट्रात दिघी बंदर औद्योगिक क्षेत्रात 253 चौरस किलोमीटर क्षेत्र विकसित केले जाणार असून शेंद्रा-बिडकीन औद्योगिक क्षेत्रातील 84 किलोमीटर क्षेत्र विकसित केले जाणार आहे. अत्युच्च प्रदूषण प्रवर्गात येणारे उद्योग वगळता इतर औद्योगिक एककांना या क्षेत्रात आपआपले उत्पादन प्रकल्प सुरु करण्याची परवानगी देण्यात आली आहे. यात वाहन उद्योग, माहिती तंत्रज्ञान, कृषी आणि अन्न प्रक्रिया अशा उद्योगांचा समावेश आहे.
महाराष्ट्राती शेंद्रा औद्योगिक क्षेत्रातील 100 एकर जागेवर स्पॅन्डेक्सचे उत्पादन एकक उभारण्यासाठी परकीय कंपनीला परवानगी देण्यात आली आहे. वाणिज्य आणि उद्योग राज्यमंत्री सी. आर. चौधरी यांनी आज राज्यसभेत ही माहिती दिली.
N.Sapre/M.Pange/P.Malandkar
(Visitor Counter : 102
पंतप्रधान कार्यालय
उत्तराखंडमधील चमोली येथे हिमकडा कोसळून झालेल्या दुर्घटनेतील पीडितांना पंतप्रधानांकडून आर्थिक मदत
नवी दिल्ली, 7 फेब्रुवारी 2021
उत्तराखंडमधील चामोली येथे हिमकडा कोसळून झालेल्या दुर्घटनेत प्राण गमावलेल्या नागरिकांच्या कुटुंबियांना पंतप्रधान नरेंद्र मोदी यांनी प्रत्येकी 2 लाख रुपयांचे सानुग्रह अनुदान जाहीर केले आहे. पंतप्रधान राष्ट्रीय मदतनिधी मधून हे अर्थसहाय्य दिले जाणार आहे.
या दुर्घटनेत गंभीर जखमी झालेल्या व्यक्तींना प्रत्येकी 50,000 रुपयांची मदतही पंतप्रधानांनी मंजूर केली आहे.
“पंतप्रधान नरेंद्र मोदी @narendramodi यांनी उत्तराखंडमधील चमोली येथे हिमकडा कोसळून झालेल्या दुर्घटनेत प्राण गमावलेल्या नागरिकांच्या कुटुंबियांना प्रत्येकी 2 लाख रुपयांचे सानुग्रह अनुदान जाहीर केले आहे. पंतप्रधान राष्ट्रीय मदतनिधी मधून हे अर्थसहाय्य दिले जाणार आहे. या दुर्घटनेत गंभीर जखमी झालेल्या व्यक्तींना प्रत्येकी 50,000 रुपयांची मदतही मंजूर केली आहे.” असे पंतप्रधान कार्यालयाने ट्विटर वर सांगितले आहे.Jaydevi PS/S.Mhatre/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पर्यटन मंत्रालय
देशभरात पर्यटनपर्व उत्साहात सुरू
(नवी दिल्ली, 21 सप्टेंबर 2018
पर्यटन मंत्रालयाने 16 ते 27 सप्टेंबर 2018 दरम्यान देशभरात पर्यटन पर्वाचे आयोजन केले आहे. जनतेमध्ये शाश्वत पर्यटन आणि स्वच्छतेबाबत जनजागृती करणे आणि पर्यटनाला प्रोत्साहन देणे हा या मागचा उद्देश आहे.
पर्यटन पर्वानिमित्त देशातील अनेक शहरांमधून चित्रकला, योग, रॅली, हेरिटेज वॉकचे आयोजन करण्यात आले होते.
N.Sapre/S.Kane/P.Kor